**02/07/2020**

**MKURUGENZI,**

**BARAZA LA MANISPAA YA MJINI,**

**ZANZIBAR**.

**KUH: RIPOTI YA UKAGUZI WA HESABU ZA NDANI KWA MANISPAA YA MJINI KATIKA KIPINDI CHA ROBO YA TATU YA MWAKA WA FEDHA 2019/ 2020**.

Kwa heshima naomba uhusike na mada iliyopo hapo juu.

Kwa mujibu wa vifungu 117(1), 117(5) na 117(6) vya Sheria ya Usimamizi wa Fedha za Umma nam.12 ya mwaka 2016 ninawasilisha kwako ripoti iliyotajwa hapo juu kutokana na ukaguzi uliofanyika kwa robo ya tatu (Januari – March) ya mwaka wa fedha 2019/2020.

Naomba kuwasilisha kwa hatua zako.

Ahsante.

Wako mjenzi wa Taifa.

……………………

**MTUMWA A. SHAABAN**

**Mkaguzi wa ndani,**

**BARAZA LA MANISPAA YA MJINI.**

**ZANZIBAR**.

Nakla kwa: **Katibu Mkuu, Ofisi ya Raisi, Tawala za Mikoa, Serikali za Mitaa na Idara**

**Maalum za SMZ.**

**ii) Mkaguzi Mkuu wa Ndani (IAG), Wizara ya Fedha na Mipango - Zanzibar.**

**MUHTASARI.**

1. **Utangulizi**

Ukaguzi wa Ndani kwa robo ya tatu ya mwaka 2019/2020 umefanyika kwa kuzingatia Sheria, Kanuni na Miongozo ya Ukaguzi wa Ndani. Ukaguzi umejikita katika kuangalia maeneo yanayohatarisha ufanisi katika utendaji wa Baraza la Manispaa Mjini. Maeneo yaliyokaguliwa ni kama yafuatayo: Mapato na matumizi, Ununuzi wa mali na matumizi ya Ugatuzi na uendeshaji na utumishi.

1. **Mambo yaliyobainika katika Ukaguzi wa Ndani kwa robo ya tatu.**
   1. **Usimamizi wa Matumizi (Expenditure Management)**

* Kutokuwepo vielelezo vya hati za matumizi (Improper Vouched Expenditure) **TZS. 47,905,242/=** kutokuwepo vielelezo husika uhalali wa malipo hayo hauwezi kuthibitika**.**
  1. **Usimamizi wa Manunuzi (Procurement Management)**
* Kutoingizwa Vifaa Kwenye Daftari la Ghala (store ledger) **TZS 125,087,770.** Kutoingizwavifaa hivyo uhalali wa mapokezi na matumizi hauwezi kuthibitishwa.
  1. **Uendeshaji na Utumishi.**
* Kwenye utumishi na uendeshaji Ukaguzi umeshindwa kupata baadhi ya nyaraka zinazohusiana na Utumishi zikiwemo Mpango wa Mafunzo, Mpango wa Likizo.
* Imeonekana kuwa baadhi ya waajiri wa mikataba wanalipwa wakati mikataba yao imemaliza muda wake
* Imeonekana kuwa baadhi ya vikundi vya usafi vinalipwa wakati mikataba yao imemaliza muda, kutokuwa na mikataba hahali uhalali wa malipo hauwezi kuthibitika
  1. **Usimamizi wa Mapato.**
* Jumla ya **TZS 1,426,351,826/=** zimekusanywa kwa kipindi cha robo ya tatu kipindi Januari – Machi 2020.
* Mapato ambayo hayakuingia katika Hesabu za Manispaa TZS 319,000
* Mapato yaliyochelewa kupelekwa Benki TZS 1,792,000 kati ya fedha ni makusanyo ya fomu za leseni na Maegesho
  1. **Ugatuzi.**
* Jumla ya hati zenye thamani ya **TZS 228,270,669.00** hazina vielelezo. Kukosekana kwa vielelezo uhalali wa matumizi hauwezi kuthibitika
* Kutoingizwa Vifaa Kwenye Daftari la Ghala kwa upande wa ugatuzi vifaa vyenye thamani ya **TZS 42,409,990.00.** kutoingizwa vifaa hivyo uhalali wa mapokezi na matumizi hauwezi kuthibitishwa
* Ucheleweshaji wa kufunga hesabu kwa kila mwezi (cash book). Kutoweza kufunga hesabu kwa wakati kwenye madaftari ya kumbu kumbu kunaweza kufanyika miamala nje ya muda(cut off).
* Usimamizi wa Majengo katika Sekta ya Afya na Elimu hauko vizuri, kukosekana kwa usimamizi mzuri katika majengo thamani ya fedha zilizotumika haziwezi kuthibitishwa.
  1. **Huduma za Jamii**
* Kumeonekana kwamba Mhudumu wa Jaa la Kwahani Baja anafanyakazi bila ya kuwa na “glove” na “rain boot”, kukosekana kwa vifaa hivyo kwa wafanyakazi wa majaa usalama wa kazi kwa wafanyakazi hauwezi kuthibitika.
* Kumeonekana na utupwaji wa taka chini kwenye baadhi ya jaa, thamani ya fedha ambayo inatumika kwa usafishaji wa majaa haiwezi kuthibitishwa

**RIPOTI YA UKAGUZI WA NDANI KWA ROBO YA TATU KWA MWAKA 2019-2020**

**1.0 UTANGULIZI**.

Katika mpango kazi wa Ukaguzi mwaka wa fedha 2019/2020 kitengo cha ukaguzi wa ndani cha Baraza la Manispaa ya Mjini, kimepanga kufanya ukaguzi katika Ofisi ya Baraza la Manispaa ya Mjini na vitengo vyake.

Aidha kwa kufuata maelekezo ya kanuni ya fedha ya mwaka 2005, vifungu 34(1)e na 34(1)-f vinavyoelekeza ufanyike ukaguzi ili kuhakikisha kama matokeo ya mipango imefanikiwa kama ilivyopangwa na vile vile kuangalia utaratibu uliopo wa uhifadhi wa rasilimali zilizopo na uwepo wa rasilimali hizo.

Pia Kanuni ya Sheria ya Manunuzi ya Umma nam.9 ya mwaka 2005 kifungu nam.12 kinawataka wakaguzi kuthibitisha kwamba manunuzi yote yaliyofanywa na taasisi kama yanaendana na vifungu vya sheria ya manunuzi ya umma. Kwahiyo ukaguzi wa hesabu katika Baraza la Manispaa ya Mjini utasaiadia kuwa ni kichocheo cha uwajibikaji na uwazi ambao ni msingi wa utawala bora.

**2.0 UPEO WA UKAGUZI**

Ukaguzi wa Ndani ulifanywa kwa kutumia Sheria, Kanuni na Viwango vya Ukaguzi vya Kitaifa na Kimataifa ikiwemo muongozo wa Ukaguzi wa Ndani (IPPF). Viwango hivi vinahitaji Wakaguzi kuzingatia mahitaji ya kimaadili, mipango ya ukaguzi, kukagua na kutoa ripoti juu ya matokeo ya ukaguzi.

Ukaguzi wa Ndani ulifanyika kwa kutumia njia tofauti za ukaguzi kwa kuangalia maeneo hatarishi na kupelekea kwa baadhi ya maeneo kufanya ukaguzi kwa kutumia vigezo maalum (sample basis) na maeneo mengine kufanya ukaguzi wa kina. Kwa hivyo matokeo ya ukaguzi yamezingatia maeneo yaliyokaguliwa.

Dhima ya kugundua na kudhibiti mapungufu inabakia chini ya uongozi wa Baraza la Manispaa ya Mjini au Kitengo husika ambao ndio wenye jukumu la kudhibiti, kupanga na kuendeleza mfumo mzuri na madhubuti wa udhibiti wa ndani pamoja na utunzaji wa rasilimali za Umma, kama ilivyoeleza Sheria ya Usimamizi wa Fedha namba 12 ya mwaka 2016 kifungu namba 27(1)(2).

Kwa robo ya tatu ya mwaka wa fedha 2019/2020, ukaguzi umefanyika katika kitengo cha Manunuzi, kitengo cha fedha na Uchumi, Ugatuzi na Utumishi na Uendeshaji.

**3.0 UKAGUZI WA NDANI**

Imeanzishwa Kwa mujibu wa Sheria ya Fedha za Umma nam. 12 ya mwaka 2016, Kifungu nambari 117(1). Kazi na wajibu wa ukaguzi wa ndani imeelezwa kisheria katika kanuni ya fedha za umma ya mwaka 2005 kifungu nam.34 (1)(a-h) na 35.

Wajibu wa mkaguzi wa ndani kwa mujibu wa kifungu nam.35(1) cha kanuni za fedha za umma mwaka 2005, Mkaguzi wa ndani anawajibu wa kuangalia, kuelezea na kushauri juu ya matatizo yaliyojitokeza kuhusiana na hesabu, fedha na utendaji. Na vilevile kuthibitisha kuwa matumizi yametumika kisheria kulingana na kiuchumi, kiufanisi na kiuhalisia (Economic, Efficient & Effective).

**4.0 RUHUSA YA UKAGUZI**.

Chini ya kifungu namba 117(5) sheria ya usimamizi wa fedha za umma ya mwaka 2016, Mkaguzi wa ndani anatakiwa atayarishe ripoti na kutoa ushauri baada ya kufanya ukaguzi.

**5.0 DIRA (VISSION).**

Kuwa Kitengo bora cha ukaguzi wa ndani, katika serikali za mitaa na mabaraza ya miji.

**6.0 DHAMIRA**.

Kutoa huduma ya ukaguzi wa hesabu yenye tija, ili kuimarisha uwajibikaji na thamani ya fedha katika kukusanya na kutumia rasilimali za umma.

**7.0 MADHUMUNI YA UKAGUZI.**

1. Kutoa ushauri kuhusiana na hali itakayoonekana katika upande wa matumizi na mapato yanayopatikanwa.
2. Kujenga misingi imara ya kusimamia na kudhibiti mapato na matumizi ya fedha za Serikali
3. Kuhakikisha kuwa bajeti hazikiukwi, fedha zinatumika kwa malengo yaliyokusudiwa na sheria na kanuni za fedha zinaheshimiwa.
4. Kuhakikisha kama matumizi ya fedha katika kipindi cha mwaka wa fedha 2019/2020 yamefanyika kwa kufuata sheria, kanuni na taratibu za matumizi ya fedha za Serikali.

**7.1 NJIA ZILIZOTUMIKA WAKATI WA UKAGUZI**

Katika kipindi cha kupanga ukaguzi njia zifuatazo zilitumika:-

1. Kuangalia kama sheria, kanuni na taratibu za malipo na manunuzi zilifuatwa.
2. Kukagua hati za malipo za manunuzi mbalimbali yaliyopo kama yamefanyika kihalali na kurikodiwa kwenye daftari(cash book).
3. Kufanya mahojiano na kubadilishana mawazo na wahusika.
4. Kufanya mikutano kwa kujadili madhumuni na kilichojitokeza katika ukaguzi

**8. 0 YALIYOONEKANA BAADA YA UKAGUZI.**

**MATUMIZI**

Katika ukaguzi wa hesabu uliofanyika katika Baraza la Manispaa ya Mjini kwa kipindi cha robo ya tatu kwa mwaka wa fedha 2019/2020 kwa matumizi ya Ofisi kuu na maeneo ya Ugatuzi, hoja mbali mbali zilibainika katika matumizi kwa kipindi cha Ukaguzi kama zifuatavyo:

**a). HOJA. HATI ZILIZOKOSA VIELELEZO. 20,393,600/= & 54,263,538/=**

*Kanuni ya fedha ya umma ya mwaka 2005, kifungu nambari 95(4) kinaelekeza kuwa hati yoyote ya malipo isiyokamilika viambatanisho vyake vya kuthibitisha ukamilifu wa hati hiyo ni sawa na hati ya malipo iliyopotea*

Ukaguzi wa Ndani uliofanyika umebaini kwamba kuna malipo yamefanyika lakini vielelezo vya malipo hayo havikuambatishwa katika hati za malipo hayo. Kutokuambatishwa vielelezo katika hati hizo uhalali wa malipo hayo hauwezi kuthibitishwa. **Jadueli namba 1.**

|  |  |  |  |  |  |
| --- | --- | --- | --- | --- | --- |
| S/N | HATI NAM. | HUNDI NAM. | ALIYELIPWA | KIWANGO | Vielelezo vilivyokosekana |
| 1. | 01/01 | 004783 | B/MANISPAA | 8,540,000 | Risiti zenye thamani ya Tzs. 1,210,000 hazijaonekana |
| 2. | 06/01 | 004786 | B.S.V QUARRY B’NESS GROUP | 4,000,000 | Ripoti au barua ya utekelezaji haijaonekana |
| 3. | 14/01 | 004792 | JUMA F. MCHA | 8,975,600 | Rripoti ya utekelezaji haijaonekana |
| 5. | 18/01 | 004795 | ABDULSALAM BUILDING | 532,000 | vielelezo havijatimia |
| 6. | 21/01 | 004797 | B/MANISPAA | 630,000 | Marejesho hayajakamilika |
| 8. | 117/02 |  | B/MANISPAA | 176,000 | Risiti iliyowekwa haifanani na vifaa |
| 6. | 97/3 | 004983 | B/MANISPAA | 170,000 | Marejesho hamna |
| 7. | 6/03 | 004927 | B/MANISPAA | 4,700,000 | Hamna barua zao waloombea |

CHANZO: HATI ZA MALIPO 2019/2020

.**Jadueli nam. 2 UGATUZI**

|  |  |  |  |  |  |
| --- | --- | --- | --- | --- | --- |
| S/N | HATI NAM. | HUNDI NAM. | ALIYELIPWA | KIWANGO | MAELEZO |
| 1. | 09/1 | T.T | P. B. Z. | 21,296,000 | Marejesho hamna |
| 3. | 2/02 |  | B/MANISPAA | 2,095,000 | Risiti yenye thamani ya Tzs. 100,000 haijaonekana |
| 4. | 12/02 | T.T | MSIBA UVUVI | 5,000 | Risiti haijaonekana |
| 9. | 01/03 | T.T | B/MANISPAA | 4,800,000 | Risiti yenye thamani ya Tzs. 120,000 haijaonekana |
| 10. | 02/03 | T.T | B/MANISPAA | 1,020,000 | Ripoti au barua ya utekelezaji hamna |
| 11. | 03/03 | T.T | B/MANISPAA | 200,000 | Orodha ya waliopewa hamna |
| 12. | 04/03 | T.T | B/MANISPAA | 560,000 | Marejesho na ripoti ya utekelezaji hamna |
| 13. | 05/03 | T.T | B/MANISPAA | 240,000 | Marejesho na ripoti ya utekelezaji hamna |
| 14. | 07/03 | T.T | B/MANISPAA | 1,660,000 | Risiti yenye thamani ya Tzs. 60,000.00 haijaonekana |
| 42. | 27/03 | T.T | DEPOSITE | 156,118 | Risiti haijaonekana |
| 45. | 35/03 | T.T | DEPOSITE | 5,230,000 | Risiti haijaonekana |
| 51. | 43/03 | T.T | P. B. Z. | 20,248,800 | Risiti haijaonekana |
| 54. | 50/03 | T.T | ZECO | 1,440,000 | Risiti yenye thamani ya Tzs. 60,000.00 haijaonekana |
| 56. | 02/01 | 004533 | NASSOR J. NASSOR | 4,967,620 | Risiti irekebishwe |

CHANZO: HATI ZA MALIPO 2019/2020

**Sababu**

Usimamizi usioridhisha katika uwekaji wa kumbukumbu.

**Athari**

Jambo hili likiendelea litapelekea kutumika vibaya fedha zilizopangwa na kuathiri ufanisi wa shughuli mbali mbali za maendeleo ya jamii na uzalishaji.

***Ushauri wa ukaguzi***

Inashauriwa kuwa mhasibu mkuu asimamie zoezi la ufuatiliaji wa viambatanisho ambavyo vimekosekana katika hati za malipo na kuviambatanisha kabla ya ukaguzi unaofuata na hati ambazo zimeshindikana kupatikana viambatanisho hivyo.

**MAJIBU YA UONGOZI**

Baada ya kuona tatizo hili linajirudia licha ya kusimamia na kuelekeza umuhimu wa kuweka vielelezo kwa wakati katika hati za malipo. Mfumo ambao umeanza kutumika kwa sasa ni kukaa na kupitia hati zote za malipo na Mshika Fedha, Mtunza ghala na Afisa Manunuzi kwa pamoja ili kuona mapungufu kabla ya zoezi la ukaguzi ujao. Mfumo huu umeanza kwa mapitio ya hati za malipo za robo ya nne na baadae kufanya hivyo hivyo kwa robo tatu zilizopita. Hatua hii itafanya kila mwenye dhamana kuwajibika ipasavyo au kuchukuliwa hatua zinazostahiki kwa kutokuwajibika.

Jambo jengine ambalo pia ni sababu ya tatizo hili, kutoweka marejesho kwa wakati kwenye hati za malipo na matokeo yake ni kuwa “misplaced” hali ambayo huchukuwa muda kuzitafuta na kuziweka sehemu yake husika.

**b). Hoja: Matumizi yenye shaka Tzs. 8,500,000.00 & 6,200,000.00**

(i) Ukaguzi umebaini kwamba Baraza la Manispaa ya Mjini limefanya matumizi yenye thamani ya Tzs. 8,500,000.00 lakini matumizi hayo uhalali wake yanatia shaka kutokana na Nd. Ismail Kombo kutosajiliwa, kutokuwa na Tin nam., kukosesha serikali mapato, kukosekana kwa nyaraka zinazothibitisha upokeaji na utoaji milango na Madirisha ya Aluminium, vile vile baadhi ya matengenezo aliyoyafanya hayana viwango kama yanavyoonekana: **Jadueli no. 3**

|  |  |  |  |  |  |
| --- | --- | --- | --- | --- | --- |
| **S/N** | **HATI NAM.** | **HUNDI NAM.** | **ALIYELIPWA** | **KIWANGO** | **Vielelezo vilivyokosekana** |
| 1. | 56/01 | 004827 | ISMAIL K. SALUM | 8,500,000 | Nyaraka za upokeaji wa vifaa |

CHANZO: HATI ZA MALIPO 2019/2020

  
**MAJIBU YA UONGOZI**

Fundi huyu ni fundi mzoefu kwa majengo ya Mji mkongwe na ndio maana Baraza limemteua kwa ajili ya kutufanyia kazi, pamoja na hayo jitihada zitafanyika ili kumshauri muhusika aweze kujisajili na aweze kulipa kodi, vile vile jitihada zitachukuliwa ili kuona matengenezo hayo yanawekwa sawa.

(ii) Ukaguzi umebaini kwamba Baraza la Manispaa ya Mjini limefanya matumizi yenye thamani ya Tzs. 8,540,000.00 kwa ajili ya ufunguzi wa soko la kuku na zikatumiwa Tzs. 6,200,000 kwa ajili ya ununuzi wa fulana na kofia lakini matumizi hayo yanatia shaka kutokana na risiti iliyowekwa:-, haikufata hatua za manunuzi, kutokuwa na Tin nam., kukosesha serikali mapato, kukosekana kwa nyaraka zinazothibitisha upokeaji na utoaji wa fulana na kofia hizo.

**Jadueli nam. 4**

|  |  |  |  |  |  |
| --- | --- | --- | --- | --- | --- |
| S/N | HATI No. | HUNDI No. | ALIYELIPWA | KIWANGO | Vielelezo vilivyokosekana |
| 1. | 01/01 | 004783 | B/MANISPAA | 8,540,000 | Nyaraka za upokeaji wa vifaa 6200,000 |

CHANZO: HATI ZA MALIPO 2019/2020

**c). Hoja: Kukosekana kwa mpango kazi wa miezi mitatu Januari – Machi, 2020**

Ukaguzi wa Hesabu umebaini kuwa matumizi yanayofanywa katika Baraza la Manispaa ya Mjini hayafati mpango kazi, mpaka kitengo kinakagua Afisa mipango ameshindwa kumpatia mkaguzi wa ndani mpango kazi wake wa miezi mitatu Januari – Marchi, 2020.

**Sababu**

Kutokuwa makini katika uwajibikaji wa ndani kiutendaji

**Athari**

Kukiukwa kwa bageti iliyopangwa

**Ushauri**

Mkuu wa Taasisi lazima awe muangalifu na matumizi yanayofanyika

Kuandaa bageti za robo mwaka kwa wakati kwa ajili ya kuzifuata wakati wa utendaji wa kazi

**MAJIBU YA UONGOZI.**

Kwa utaratibu uliopo kila taasisi, inaandaa mpango kazi wa mwaka ambao ndani yake huonekana kwa kila robo mwaka. Mpango kazi huo kwa umaarufu Bango kitita. Baraza la Manispaa Mjini litauwasilisha utekelezaji wa Mpango kazi huo kwa kila robo mwaka peke yake na kuuwasilisha sehemu husika

d). **Hoja: Vifaa ambavyo havikuingizwa katika daftari la ghalani TZS 125,087,770 & 42,409,990**

Kwa mujibu wa kanuni ya Utumishi wa umma ya mwaka 2014 katika kifungu 23 (i) (ii), inaeleza vifaa kuingizwa katika ghala (stoo) na kutolewa kwa ajili ya matumizi kwa kuafuta taratibu za ghala

Ukaguzi wa Ndani umebaini kwamba kuna vifaa vimenunuliwa lakini vifaa hivi havikuingizwa kwenye madaftari ya ghalani, kutoingizwa vifaa vya ghalani uhalali wa matumizi na mapokezi hauwezi kuthibitika. Vifaa vyenyewe ni kama vinavyojionesha katika **Jadueli nam. 5 na nam. 6**

**Jadueli namba 5.**

|  |  |  |  |  |  |
| --- | --- | --- | --- | --- | --- |
| S/N | HATI NAM. | HUNDI NAM. | ALIYELIPWA | KIWANGO | VIFAA |
| 2. | 46/01 | 004820 | AYOUB INVESTMENT | 8,242,675 | Vilainishaji |
| 3. | 54/01 | 004825 | MAO GENERAL SUPPLIES | 20,054,804 | Vifaa vya ujenzi Kijangwani |
| 4. | 56/01 | 004827 | ISMAIL K. SALUM | 2,000,000 | Milango na madirisha ya Alminium |
| 5. | 98/01 | 004853 | MACHANO MWADINI | 720,000 | Bendera 4 za Mst. Meya |
| 6. | 112/01 | 004861 | MAO GENERAL | 15,573,350 | Vifaa vya usafi wa mazingira |
| 7. | 41/02 | 004893 | AYOUB INVESTMENT | 9,169,400 | Vilainishaji |
| 9. | 51/02 | 004901 | ZANIT SOLUTIONS | 7,350,000 | Mashine za kukusanyia mapato POS 24 |
| 11. | 22/03 | 004939 | MASOMO BOOK SHOP | 719,530 | Magazeti |
| 13. | 57/03 | 004963 | ALI ABDALLA ALI | 4,978,971 | Vifaa vya mifuniko ya zege |
| 14. | 3/01 | 000425 | NASSOR J. NASSOR | 1,577,800 | Vifaa vya matengenezo ya greeting chema CCM Kiswandui |

CHANZO: HATI ZA MALIPO 2019/2020

Jadueli nam. 6: **UGATUZI**

|  |  |  |  |  |  |
| --- | --- | --- | --- | --- | --- |
| **S/N** | **HATI NAM.** | **HUNDI NAM.** | **ALIYELIPWA** | **KIWANGO** | **MAELEZO** |
| 1. | 17/01 | T.T | KARIBU PHARMACY | 9,423,000 | Vitendanishi (reagent) |
| 2. | 42/02 | T.T | KARIBU PHARMACY | 1,060,874 | Vifaa vya upimaji Afya |
| 3. | 19/03 | T.T | KARIBU PHARMACY | 19,148,058 | Vifaa vya kinga ya KORONA |
| 4. | 46/03 | T.T | KARIBU PHARMACY | 12,778,058 | Vitendanishi (reagent) |

CHANZO: HATI ZA MALIPO 2019/2020

**SABABU.**

Hakuna ushirikiano baina na Mtunza ghala na Afisa Manunuzi wakati anaponunua vifaa. Kuwahi kufanywa matumizi kabla ya ukamilishwaji wa hati za malipo

**ATHARI.**

Uwezekano wa kupotea kwa vifaa na kutilia shaka uhalali wa matumizi yaliyofanyika na uwezekano wa kununua bidhaa Zaidi ya mara moja na upotevu wa kumbukumbu katika ghala.

**USHAURI.**

* Kitengo kinashauri vielelezo hivyo vipatikane na vikaguliwe,
* kitengo cha Ukaguzi kinashauri vifaa vyote vinavyonunuliwa vipitie stoo/ghalani kwa ajili ya kukaguliwa na kufanyiwa posting katika ledger na kufunguliwa Bin/Tally Cards.
* Afisa Manunuzi ampatie copy ya invoice Mtunza ghala ili aweze kueka kumbukumbu zake vizuri kwa mujibu wa taratibu
* Vifaa hivyo vilivyonunuliwa kipindi hicho vikaguliwe kupitia vocha za malipo na kuingizwa ghalani

**MAJIBU YA UONGOZI.**

Tafadhali rejea majibu ya hoja namba moja. Hatahivyo,uongozi utachukuwa hatua za kuhakikisha kuwa kasoro hazijitokezi tena katika ukaguzi ujao na kuzirekebisha kwa hizi zilizoonekana. Ni kweli inaonekana kuwa kuna mashirikiano yasioridhisha baina ya Mtunza ghala na Afisa manunuzi. Sababu inayomaanisha kuwa upo umuhimu mkubwa sana wa kuwapatia mafunzo kwa sababu Afisa Manunuzi na Mtunza ghala lazima wafanye kazi kwa karibu na mashirikiano makubwa.

**e). Hoja: Kukosekana kwa mpango wa Manunuzi wa miezi mitatu Januari – Machi, 2020**

Ukaguzi wa Hesabu umebaini kuwa matumizi yanayofanywa katika Baraza la Manispaa ya Mjini hayafati mpango kazi wa manunuzi, mpaka kitengo kinakagua Afisa mipango ameshindwa kumpatia mkaguzi wa ndani mpango kazi wake wa miezi mitatu Januari – Marchi, 2020.

**Sababu**

Kutokuwa makini katika uwajibikaji wa ndani kiutendaji

**Athari**

Kukiukwa kwa bageti iliyopangwa

**Ushauri**

* Kuandaa bageti za robo mwaka kwa wakati kwa ajili ya kuzifuata wakati wa utendaji wa kazi.

**MAJIBU YA UONGOZI:**

Uongozi utahakikisha kuwa kitengo cha Manunuzi, kinaandaa mpango kazi kwa mujibu wa vigezo vinavyokubalika kwa kushirikiana na Mamlaka ya Ununuzi na Uondoshaji wa Mali za Umma.Katika mwaka wa fedha 2019/2020 rasimu ya mpango wa manunuzi iliandaliwa na hatua ambayo haikufanyika ni kuidhinishwa katika Baraza la Madiwani lakini ulipitiwa na Bodi ya Zabuni. Taratibu zikikamilika tutaiwasilisha kwa Mkaguzi kwa hatua zaidi

**f). Hoja: Utumishi na Uendeshaji (kukosekana kwa hati mbali mbali za Wafanyakazi)**

**Kukosekana kwa mikataba sahihi**

*Sheria nam. 2 ya mwaka 2011 ya kuweka miundo, uendeshaji na usimamizi wa Utumishi wa Umma Zanzibar. Kifungu 61(2) ambacho kinaeleza kwamba: Mkataba wa ajira utakaotiwa saini na muajiriwa na muwakilishi wa taasisi ambayo utakuwa ndio msingi wa masharti na makubaliano ya ajira.*

Ukaguzi umebaini baadhi ya mikataba katika hati za malipo za vikundi vya usafi na waajiriwa wa mikataba wanaendelea kulipwa wakati mikataba yao imeisha muda wake, kama inavyoonekana kwenye **Jadueli nam. 7 na nam. 8**

**Jadueli no. 7 Wafanyakazi wa muda**

|  |  |  |  |  |  |
| --- | --- | --- | --- | --- | --- |
| S/N | HATI NAM. | HUNDI NAM. | ALIYELIPWA | KIWANGO | MAELEZO |
| 1. | 03/01 | 004784 | B/MANISPAA | 300,000 | 5/04/2018– 31/03/2019  Malipo ya mwezi wa Disemba, 2019 |
| 2. | 73/02 |  | B/MANISPAA | 900,000 | 1/7/2019 - 1/1/2020 malipo ya mwezi wa Febuari, 2020 |
| 3. | 118/02 |  | B/MANISPAA | 900,000 | 1/7/2019 – 1/1/2020  Malipo ya mwezi wa Januari, 2020 |
| 4. | 1/02 | 004863 | JUMA KHAMIS VUAI | 2,600,000 | Hamna hati ya makubaliano kwa kazi ya kukata matawi |
| 5. | 78/03 | 004975 | B/MANISPAA | 900,000 | 1/07/2019 – 1/01/2020 malipo ya mwezi wa March, 2020 |
| 6. | 98/3 | 004984 | AL-JUMURA | 25,829,736 | Hamna tarehe ya kumaliza muda |

CHANZO: HATI ZA MALIPO 2019/2020

**Jadueli no. 8 Vikundi vya Usafi**

|  |  |  |  |  |  |
| --- | --- | --- | --- | --- | --- |
| S/N | HATI NAM. | HUNDI NAM. | ALIYELIPWA | KIWANGO | MAELEZO |
| 2. | 41/01 | 004817 | B/MANISPAA  (kikundi shirikishi cha Nia njema) | 2,000,000 | 01/10/2014– 30/9/2015  Malipo kwa mwezi wa Disemba, 2019 |
| 4. | 47/03 | 004954 | USHIRIKA WA KHERI NA UPENDO | 2,000,000 | 1/8/2019 – 31/01/2020 Malipo kwa mwezi wa Febuari, 2020 |

CHANZO: HATI ZA MALIPO 2019/2020

**Sababu**

* Maafisa dhamana kutokua makini na suala hili
* Udhibiti mbovu wa ndani kwa kusimamia shughuli za fedha

**Athari**

* Kupoteza rasilimali fedha ya taasisi
* Kutokezea kwa wafanyakazi hewa kwa kuwalipa nje ya mkataba

**Ushauri**

Mhasibu awe anaangalia hati ya malipo na kuhakikisha kwamba mikataba iliyowekwa inastahiki kwa malipo yanayotaka kufanywa.

**MAJIBU YA UONGOZI.**

Ushauri umepokelewa na tutaendelea kuufanyia kazi kwa kushirikiana na Afisa Sheria na Afisa Utumishi ili kuandaa mikataba kwa wakati. Hatahivyo mikataba iliyoorodheshwa hapo juu ipo katika utaratibu wa kutayarishwa mikataba mipya na ili iweze kufanyiwa kazi kwa mujibu wa taratibu.

**g). Hoja: Kukosekana kwa mpango wa Mafunzo na Mpango wa likizo**

*Kanuni za Utumishi wa Umma 2014 kifungu nam. 74(1) kinaeleza kwamba Taasisi zote za serikali zitalazimika kuandaa Mpango Maalum wa mafunzo pamoja na kutenga fedha kwa ajili ya mafunzo. Mpango huo utazingatia mahitaji ya Taasisi husika kama itakavyoainishwa katika bajeti ya mwaka.*

Ukaguzi uliofanyika kwa kipindi cha Januari – Machi umegundua kuwa katika kitengo cha Utumishi hakuna mpango wa mafunzo na vile vile hakuna mpango wa likizo “leave roster”.

**MAJIBU YA UONGOZI**.

Tatizo ambalo ni kikwazo cha kuwa na mpango wa likizo kwa sasa ni kukosa kuwa na ‘Database’. Pamoja na kuwa na matumaini hayo yapo kupitia mfumo wa Usimamizi wa Rasilimali watu lakini bado haujakamilika. Kwa mfumo wa sasa ni kuwashajihisha wafanyakazi kuomba likizo kwa kujaza fomu maalum. Kuhusu mpango wa mafunzo Taasisi ilitoa maeneo maalum ambayo inayahitaji wafanyakazi kwenda kusoma kwa bahati mbaya sasa hakuna mfanyakazi hata mmoja alieomba katika maeneo hayo. Kwa sasa Uongozi umejikita zaidi kutoa mafunzo ya ndani (In house training) ambayo yatawanufaisha watumishi wengi zaidi.

**9.0 Hoja: Usimamizi wa Majengo katika Sekta ya Afya na Elimu**

**a). SKULI YA MSINGI JANG’OMBE**

Ukaguzi uliofanyika kwa kipindi cha Januari – Machi umegundua kuwa katika Majengo yaliyosimamiwa na Baraza la Manispaa ya Mjini hayakuwa katika hali nzuri, katika skuli ya Jang’ombe msingi ukaguzi umebaini kuwa katika matengenezo yaliyofanywa katika Chumba za Komputa katika fitting za umeme hazipo vizuri kama zinavyoonekana kwenye kiambatanisho no. 1, Vile vile rangi iliyotumika kwa nje ni rangi ya maji kiasi kwamba rangi hiyo inaonekana kama imewekwa zamani kama inavyojionesha kwenye kiambatanisho no.1

**b). KITUO CHA AFYA SEBLENI NA MPENDAE**

Ukaguzi umebaini kuwa ujenzi wa tanuri lakuchomea taka katika kituo cha Afya cha Sebleni haupo katika hali nzuri ambao unahatarisha maisha ya wahudumu wa Afya na vilevile katika Kituo cha Afya Mpendae Ujenzi wa ramp haukua na usimamizi mzuri kama inavyoonekana kwenye kiambatanisho no. 4 na 5

**MAJIBU YA UONGOZI.**

Uongozi baada ya kufatilia umebaini kasoro hizo na umeshawaagiza wahandisi wake kufanya marekebisho pale ambapo pana kasoro ili kuepusha athari Zaidi na

Kuhusu hoja ya skuli ya msingi Jang’ombe marekebisho yatafanyika kwa upande wa switch na kuhusu rangi itaangaliwa kwa kitaalamu Zaidi sababu ya kubanduka mapema na hatua za kufanya marekebisho zitachukuliwa.

**10.0 USIMAMIZI WA MAPATO.**

Baraza la Manispaa limepanga kukusanya jumla ya mapato TZS **1,519,775,000/-**  kwa kipindi cha miezi mitatu (Januari - March) na zimekusanywa jumla ya **TZS 1,426,351,826/=** sawa na asilimia 94 .

**a) Yaliyoonekana baada ya ukaguzi wa mapato.**

Sheria ya usimamizi wa fedha za umma ya mwaka 2016 kifungu nam 27 (2) a ambacho kinasema Afisa Mhasibu atahakikisha kuwa Taasisi ya Umma inakua na kuendeleza: Utendaji, Ufanisi, mfumo wa fedha uliowazi na usimamizi wa vihatarishi na udhibiti wa ndani

Kitengo cha ukaguzi kimebaini mambo yafuatayo katika sehemu za masoko ya Baraza la Manispaa kama inavyoonekana hapo chini:-

* Baadhi ya maduka ya soko la Mombasa 23, kwerekwe 47 na Saateni 96 bado yanaendelea kumlipa mkandarasi bila ya kufanyiwa tathmini ya mikataba baina ya pande mbili
* Kutokuwepo kwa mchanganuo kwa mapato ya siku na mwezi kwenye Masoko.
* Kukosekana kwa madaftari ya kumbukumbu za Wateja (customer register books) katika masoko.

**Sababu**

Udhibiti mbovu wa ndani katika kusimamia taratibu zilizopo za fedha

**Athari**

Upotevu wa mapato na makusanyo halisi kwa Baraza la Manispaa ya Mjini

**Ushauri**

Mkuu wa mapato awe makini na kuangalia vyanzo vyote vya mapato vinakusanya mapato kama Baraza la Manispaa ya Mjini ilivyojipangia.

**MAJIBU YA UONGOZI**. Hoja ya Usimamizi wa Mapato.

Ushauri umezingatiwa na kwa vile, hivi karibuni tutapata Mkuu mpya wa mapato, miongoni mwa mikakati atakayopewa mmoja ni huo ndio itakuwa kipimo chake kama anastahiki au la.

**b) Mapato ambayo hayakupelekwa Benki kwa wakati.**

Kukosa kukusanya mapato ya Serikali kwa wakati na kupelekwa benk kwa wakati ni kwenda kinyume na taratibu na *kanuni za fedha ya mwaka 2005, kifungu cha 78(1) ambacho kinaelekeza kwamba: Makusanyo yote ya mapato au pesa zingine za umma zitalipwa kwa kupitia benki kila siku au ikiwa haiwezekani, siku inayofuata mapema.*

Katika ukaguzi kumebainika kuwa kuna baadhi ya risiti mapato yake yamecheleweshwa kupelekwa benki katika kitengo cha Fomu za leseni pamoja na maegesho

**Fomu za Leseni: Jadueli na. 9**

|  |  |  |  |
| --- | --- | --- | --- |
| **Risiti namba** | **Kiwango** | **Tarehe iliyotolewa** | **Tarehe iliyopelekwa Benki** |
| 131255 - 131263 | 90,000/= | 2/01/2020 | 6/01/2020 |
| 131264 - 131286 | 230,000/= | 2/01/2020 | 6/01/2020 |
| 130398 – 130400 | 30,000/= | 4/01/2020 | 6/01/2020 |
| 130396 -130397 | 20,000/= | 3/01/2020 | 6/01/2020 |
| 131240 – 131250 | 110,000/- | 2/01/2020 | 6/01/2020 |
| 130238 -130242 | 50,000/= | 3/01/2020 | 6/01/2020 |
| **JUMLA** | **530,000/=** |  |  |

CHANZO: miscellaneous receipt 2019/2020

**Maegesho: Jadueli nam. 10**

|  |  |  |  |
| --- | --- | --- | --- |
| **Return nam.** | **Tarehe iliyokusanywa** | **Kiwango** | **Tarehe ya Benki** |
| 03968 | 2/02/2020 | 170,000 | 4/02/2020 |
| 03973 | 7/02/2020 | 105,000 | 10/02/2020 |
| 03974 | 8/02/2020 | 134,000 | 11/02/2020 |
| 03976 | 9/02/2020 | 179,000 | 11/02/2020 |
| 03978 | 11/02/2020 | 133,000 | 13/02/2020 |
| 03979 | 12/02/2020 | 88,000 | 14/02/2020 |
| 03981 | 14/02/2020 | 125,000 | 17/02/2020 |
| 03989 | 22/02/2020 | 95,000 | 25/02/2020 |
| 03986 | 19/02/2020 | 105,000 | 21/02/2020 |
| 05409 | 13/03/2020 | 128,000 | 16/02/2020 |
| **JUMLA** |  | **1,262,000** |  |

**Sababu**

Udhibiti wa ndani sio mzuri katika kusimamia kanuni za fedha.

**Athari**

Upotevu wa fedha na rasilimali za Afisi

**Ushauri**

Makusanyo ya mapato kukusanywa kwa wakati na kupelekwa benki mapema ili kuepusha dhana mbaya ya kutumika mali za serikali au kuepusha upotevu wa fedha hizo.

**MAJIBU YA UONGOZI**. Hoja kuchelewa fedha kupelekwa benki.

Tatizo hili, tumeshalielekeza mara kwa mara na hatahivyo kuna hoja za msingi wakati mwengine kunakuwa hakuna usafiri kwa wale wanaokaa maeneo ya mbali na benki na kwa siku za Jumamosi benki inafungwa saa sita. Hatahivyo tatizo hili litarekebishika hivi karibuni kwa kuunganishwa na mfumo wa pamoja wa Usimamizi wa Fedha (IFMS).Mfumo utakuwa na uwezo wa kuunganishwa na mawakala wa benki. Hivyo utawawezesha wakusanyaji kutuma fedha muda wowote hata baada ya muda wa saa za kazi na siku za mapumziko.

**c) Mapato ambayo hayakuingia katika Hesabu ya Baraza la Manispaa ya Mjini Hesabu nam. 0404007000**

Kitengo cha ukaguzi katika kuhakikisha kwamba fedha zote zinazopokelewa zinaingia bank, ili kuhakikisha hesabu zinafanywa kwa usahihi, baadhi ya mapato yameonekana kwamba pesa zake hazijaingia kwenye Account ya Baaraza la manispaa kama zinavyoonekana katika **Jadueli nam. 11**

Fedha hizi zilitakiwa ziingie kwenye Hesabu ya Manispaa ya Mjini lakini fedha hizo zimeingia kwenye Hesabu nyengine.

**Jadueli nam. 11**

|  |  |  |  |
| --- | --- | --- | --- |
| **Tarehe** | **Kiwango** | **Maelezo** | **Hesabu iliyoingia** |
| 19/2/2020 | 100,000/= | Rates tax (Saada) | Baraza Manispaa Magharibi B |
| 30/3/2020 | 130,000/= | Shakra Rashid Ismail (Trading) | 0404031000 |
| **JUMLA** | **319,000/=** |  |  |

CHANZO: STAKABDHI ZA BANK

**Athari**

* + Kusababisha upotevu wa mapato ya Baraza la Manispaa ya Mjini

**Ushauri**

* + Maafisa wanaopeleka pesa bank wazihakikishe bank slip zao kabla ya kuondoka bank
  + Maafisa wanaopokea marejesho ya slip (return) wazihakikishe kabla ya kuzisain na kuzipokea (counter check)

**MAJIBU YA UONGOZI**.

Hoja ya Mapato ambayo hayakuingia katika hesabu za Baraza la Manispaa Mjini. Uongozi baada ya kufuatilia umegundua kuwa fedha hizo zimeingia katika Taasisi nyengine kimakosa kupitia benki. Hatahivyo hatua za kuomba fedha hizo zirejeshwe kwenye hesabu yetu zimeshafanyika kwa taasisi ambayo fedha hizo ziliingizwa.

**11.0 HUDUMA ZA JAMII**

**Kitengo cha ukaguzi wa ndani kilifanya Ukaguzi katika Idara ya Huduma za jamii kwa kipindi cha Januari – Machi, lengo ni Kuibua changamoto zinazoikabili Idara, vihatarishi kwa jamii na uongozi kwa Ujumla**

**Yaliojitokeza**

**a). Hoja: Majaa yasioridhisha ya Baraza la Manispaa ya Mjini**

*Kanuni ya huduma za Mamlaka za serikali za Mitaa, kifungu nam. 5(2) ambacho kinaeleza: Mtu yeyote anaezalisha taka katika nyumba, duka, kiwanda, gereji na sehemu nyengine yoyote ndani ya eneo la Serikali ya Mtaa anatakiwa azipeleke taka hizo katika maeneo yaliyotengwa au chombo kilichowekwa kwa kuhifadhia taka hizo.*

Ukaguzi umebaini kwamba kuna baadhi ya majaa hayapo katika hali nzuri yakiwemo:- Mpirani, Tumbaku, Jang’ombe, Kwachimbeni, Mombasa, Kwahani baja na Kwa binti hamrani, hali hii imesababishwa na wananchi kutupa taka chini badala ya kuziingiza kwenye makontena ya taka. Kama inavyoonekana kwenye kiambatanisho no. 2

**Sababu**

Uelewa wa wananchi.

**Athari**

Kutokufanya kazi kwa ufanisi

**Ushauri**

Elimu itolewe kwa masheha na wananchi

**MAJIBU YA UONGOZI.**

Elimu kwa wananchi na masheha inatolewa kila baada ya muda,kwa sababu miongoni mwa shughuli ya Msingi ambayo imo kwenye bajeti kwa kila robo ni kuelimisha jamii. Tatizo linalotukabili kwa sasa ni kuongezeka uzalishaji wa taka, wakati dhana zetu zimekuwa kidogo. Juhudi zinafanyika kupambana na hali hii hivi karibuni tutapokea gari tano mpya. Vile vile zabuni ya kupata Kampuni itayojishughulisha na masuala ya usafi imeshaitishwa na hatua iliyopo ni mapitio ya mkataba kabla kusainiwa na kuanza kazi. Kwa mnasaba huo, kwa kipindi kifupi kijacho hali itabadilika na ufanisi mkubwa utapatikana.

**b). Hoja: kukosekana kwa vitendea kazi kwa wahudumu wa majaa**

*Kifungu nam (126)cha Kanuni za utumishi wa Umma ya mwaka 2014 Mkuu wa Taasisi atalazimika kuhakikisha kuwa Mtumishi anayefanya kazi katika mazingira yanayohitaji vifaa maalum vya kutendea kazi anapatiwa vifaa hivyo vya kiusalama kwa afaya yake ambavyo vitakuwa ni mali ya Serikali*

Huduma ya usafishaji wa Jaa la Kwahani Baja amekosa vifaa vya kujikinga ikiwemo “glove na “rain boot” wakati wa kufanya kazi zake za uzoaji wa taka. Kama inavyoonekana kwenye kiambatanisho no.3

**Sababu**

Kutokua makini na kujali huduma za majaa

**Athari**

Kutofanya kazi kwa ufanisi

**Ushauri**

Kuwapatia wahudumu wa majaa vifaa

**HITIMISHO**

Kwa mujibu wa Sheria ya Usimamizi wa Fedha za Umma namba 12 ya mwaka 2016, vifungu 27(1), 29(1) (a), 30(1) (2) (3) (4) na 31(1) (2)(3) vinavyohusiana na kazi za Afisa Mhasibu katika masuala ya fedha, majukumu ya usimamizi wa mali na madeni, mapato na matumizi. Kwa madhumuni hayo, Afisa Mhasibu atatakiwa kuimarisha utendaji, ufanisi na kuhakikisha kwamba anaweka mfumo imara katika kusimamia vihatarishi katika udhibiti wa ndani.

Juhudi za makusudi zinahitajika kuhakikisha kwamba Kitengo cha Ukaguzi wa Ndani katika Baraza la Manispaa ya Mjini kinafanya kazi zake ipasavyo kwa lengo la kuleta ufanisi katika kutimiza malengo ya Taasisi.

Mbali na hayo, Uongozi wa Baraza la Manispaa ya Mjini unatakiwa kuchukuwa juhudi za makusudi kuhakikisha kwamba, mapendekezo yaliyotolewa katika ripoti hii yanafanyiwa kazi kwa lengo la kupunguza hoja zinazotolewa na Mdhibiti na Mkaguzi Mkuu wa Hesabu za Serikali.

Kitengo cha Ukaguzi wa ndani kitaendelea kufanya kazi kwa ukaribu zaidi na Afisa Mhasibu wa Taasisi pamoja na Kamati ya Ukaguzi kwa lengo la kuleta ufanisi katika kazi za kila siku.

**SHUKRANI**

Tunatoa shukrani kwa wale wote walioshiriki kufanikisha ukaguzi huu.

Naomba kuwasilisha.